**Informatīvais ziņojums**

**“Par Eiropas Savienības Ārlietu padomes Kopējās tirdzniecības politikas jautājumos neformālo sanāksmi 2020. gada 20.-21. septembrī”**

2020. gada 20.-21. septembrī Berlīnē (Vācijā) notiks Eiropas Savienības (turpmāk – ES) Ārlietu padomes Kopējās tirdzniecības politikas jautājumos neformālā sanāksme. Sanāksmē ministri apmainīsies viedokļiem par ES tirdzniecības politikas pārskatu, kā arī apspriedīs aktuālo situāciju Eiropas tērauda nozarē. Sanāksmes darba pusdienās pārrunās Pasaules Tirdzniecības organizācijas (turpmāk – PTO) ģenerāldirektora iecelšanu.

**ES TIRDZNIECĪBAS POLITIKAS PĀRSKATS**

Kopš 2015. gada, kad tika izstrādāta iepriekšējā tirdzniecības stratēģija “Tirdzniecība visiem”, būtiski ir mainījušies apstākļi un vide, kurā ES īsteno tirdzniecības politiku. Tādēļ š.g. jūnijā Eiropas Komisijas uzsāka nozīmīgu ES tirdzniecības politikas pārskatīšanu, tai skaitā sabiedrisku apspriešanu, lai apzinātu Eiropas Parlamenta, dalībvalstu, ieinteresēto personu un pilsoniskās sabiedrības viedokli. Komisijas mērķis ir panākt vienprātību par jaunu ES tirdzniecības politikas vidējā termiņa virzienu, kas spētu reaģēt uz dažādiem jauniem, globāliem izaicinājumiem un ņemtu vērā COVID-19 krīzes laikā gūto pieredzi. Apspriešana aptver visus būtiskos ES tirdzniecības politikas tematus un rezultāti tiks apkopoti ziņojumā, ko Komisija iecerējusi publicēt līdz 2020. gada beigām.

Tirdzniecības politikas pārskatīšanai ir divi uzdevumi: pirmkārt, izvērtēt, kā tirdzniecības politika var veicināt ātru un ilgtspējīgu sociālekonomisko atlabšanu, stiprinot konkurētspēju pēc COVID-19 pandēmijas, risinot izaicinājumus ar kuriem varētu saskarties ES un spētu veicināt ES vērtību un standartu izplatību. Otrkārt, noskaidrot, kā tirdzniecības politika var stiprināt ES, balstoties uz atvērtas stratēģiskās autonomijas modeli, izmantojot atvērtības sniegtos ieguvumus ES uzņēmumiem, darba ņēmējiem un patērētājiem, vienlaikus aizsargājot tos no negodīgas trešo valstu konkurences.

Komisijas definētās ES tirdzniecības politikas prioritātes pārskata kontekstā:

1. Ārējās un iekšējās noturības veicināšana. COVID-19 krīze atklāja vairākas vājās vietas gan pasaulē, gan ES iekšienē, īpaši, attiecībā uz medicīnas iekārtu un aizsarglīdzekļu piegādi. Krīze parādīja, ka pastāv risks būt atkarīgiem no viena vai vairākiem kritiski svarīgo preču un pakalpojumu piegādātājiem. Tādēļ ES ir nepieciešams rīkoties pēc atvērtas stratēģiskās autonomijas modeļa. Tas nozīmē, ka tiek stiprināta ES spēja neatkarīgi un pārliecinoši īstenot savas intereses, turpinot strādāt ar partneriem visā pasaulē nolūkā rast globālus risinājumus globālām problēmām.
2. Sociālekonomiskā atlabšana un izaugsme. COVID-19 krīze ir izraisījusi dziļu globālo recesiju, kas varētu palielināt valstu lomu ekonomikas pārvaldībā. Pastāv risks, ka valstu pieņemtie krīzes un atveseļošanās pasākumi, kas ir pamatoti īstermiņā, kļūst par pastāvīgu un kropļojošu valsts iejaukšanos ekonomiskajos procesos, kā arī par traucēkli pasaules ekonomikā. Tādēļ ir nepieciešama stabila, paredzama un uzticama, noteikumos balstīta starptautiskā tirdzniecības sistēma un jāpieliek pūles PTO reformu procesā. Ir nepieciešams ne tikai turpināt darbu pie jaunu tirgu atvēršanas un tirdzniecības veicināšanas, bet arī nostiprināties esošajos tirgos, uzlabojot investīciju nosacījumus, aizsargājot intelektuālā īpašuma tiesības, kā arī uzmanību vēršot uz esošos saistību un apņemšanos ieviešanas un īstenošanas jautājumiem.
3. Atbalsts maziem un vidējiem uzņēmumiem (MVU). MVU ir ES ekonomikas pamats, nodrošinot miljoniem darbavietu un veidojot 85 % no ES eksportējošiem uzņēmumiem. MVU gūst labumu no ES tirdzniecības politikas vispārējās virzības, jo tie paļaujas uz stabilu un paredzamu uzņēmējdarbības vidi. Tomēr joprojām ir daudz neizmantotu iespēju atbalstīt ES MVU tirdzniecības un investīciju darbību, jo īpaši ES tirdzniecības un ieguldījumu nolīgumu ietvaros, kuru skaits pieaug.
4. Atbalsts zaļajai pārejai, ilgtspējīgai un atbildīgai tirdzniecībai. Pandēmija nav apturējusi klimata pārmaiņas, bioloģiskās daudzveidības samazināšanos vai resursu neilgtspējīgu izmantošanu. Turklāt pastāv risks, ka uzmanība uz pasaules ekonomikas atveseļošanos atstās šos jautājumus novārtā. ES ir pasaules klimata darbību un ilgtspējas līdere, un tirdzniecības politika var spēlēt nozīmīgu lomu pārmaiņu veicināšanā. ES var izmantot daudzpusējus, divpusējus vai vienpusējus instrumentus, lai veicinātu ilgtspējīgu pieeju tirdzniecībai un ieguldījumiem, kā arī sekmētu attīstību – sākot no zaļās tirdzniecības un investīciju veicināšanas līdz starptautisko standartu ieviešanas atbalstam. Ar šo instrumentu palīdzību var iesaistīt tirdzniecības partnerus kopēju izaicinājumu risināšanā – ilgtspējīga zivsaimniecība vai zemkopības prakse, darba un cilvēktiesības vai dzimuma līdztiesības jautājumus.
5. Digitālā pāreja un tehnoloģiju attīstība. Pašreizējā krīze ir paātrinājusi digitālo revolūciju – e-komercija, e-mācības, attālinātais darbs un e-pakalpojumi ir kļuvuši sabiedrībā izplatīti. Turklāt jaunākās tehnoloģijas un izmaiņas uzņēmējdarbības procesos – īpaši, mākslīgais intelekts, blokķēdes un 3D drukāšana – ietekmē gan to, ko mēs tirgojam, gan to, kā mēs tirgojamies. Tādēļ ir nepieciešams izvērtēt, kā ES tirdzniecības politika var atbalstīt digitālo pāreju un ilgtermiņā nodrošināt ES pozīciju digitālā jomā.
6. Vienlīdzīgas konkurences apstākļi. Apņemšanās būt atvērtiem joprojām ir ES izaugsmes, labklājības un konkurētspējas stiprināšanas pamatā. Tomēr šī apņemšanās ir sasaistīta ar centieniem nodrošināt, ka ES atvērtību ļaunprātīgi neizmantotu ar negodīgu, naidīgu un konkurenci neveicinošu tirdzniecības praksi. ES vēlamā pieeja šādas prakses gadījumā ir izlīdzināt konkurences apstākļus, vienojoties ar tirdzniecības partneriem par skaidriem un godīgiem spēles noteikumiem. Tomēr ne vienmēr tas ir iespējams, tādēļ ir svarīgi pārliecinošāk iestāties par savām tiesībām, izmantojot tirdzniecības aizsardzības vai strīdu izšķiršanas instrumentus. Savukārt, kur šādi instrumenti nav pieejami, nepieciešams tos radīt.

Ņemot vērā izmaiņas pasaules ekonomikā, ko nesusi COVID-19 pandēmija izraisītā krīze, digitalizācija un citas tendences, **Latvija** izprot nepieciešamību pārskatīt ES tirdzniecības politiku. Latvija uzskata, ka ES ir skaidri un nepārprotami jāturpina atvērtas un godīgas tirdzniecības politikas kurss, īpaši ņemot vērā tirdzniecības nozīmību Latvijas ekonomikā. Nākamajām ES tirdzniecības politikas prioritātēm jāpievērš uzmanība daudzpusējās tirdzniecības sistēmas stiprināšanai, esošo tirdzniecības sarunu veiksmīgai noslēgšanai un esošo nolīgumu efektīvai īstenošanai, kā arī jaunu sarunu uzsākšanai. ES tirdzniecības politikai nepieciešams turpināt atbalstīt mazos un vidējos uzņēmumus, veicināt pakalpojumu, īpaši digitālo pakalpojumu, tirdzniecību, nodrošināt pārredzamu tirdzniecības politiku un augstus patērētāju, veselības, vides un sociālo standartu līmeņus.

**Aktuālais Eiropas tērauda nozarē**

Spēcīga tērauda nozare ir daudzu rūpniecības vērtību ķēžu pamats. Tērauda nozares gada apgrozījums ES ir 166 miljardi EUR, tā veido 1,3 % no ES IKP un nodrošina 328 000 tiešo darbvietu un vēl vairāk netiešo un atkarīgo darbvietu.

Ņemot vērā arvien pieaugošos izaicinājumus ES tērauda tirgū, Vācijas prezidentūra neformālās tirdzniecības ministru sanāksmes darba kārtībā iekļāvusi diskusiju par situāciju šajā ES vēsturiski svarīgajā nozarē. Neraugoties uz ES tērauda rūpniecības spēcīgo potenciālu, tās konkurētspēja pasaules tirgū piedzīvo sarežģītus laikus, ko veicina ražošanas jaudu palielināšana atsevišķās trešajās valstīs, jo īpaši Ķīnā, un no tā izrietošā ES tērauda ražošanas apjoma samazināšanās, kā arī tērauda eksporta stagnācija. Tāpat nozari ietekmē arī spriedze tirdzniecības attiecībās un augstās tērauda produkcijas vietējās ražošanas izmaksas.

Lai novērstu ekonomisko kaitējumu ES tērauda ražotājiem, ņemot vērā importa pieauguma risku saistībā ar ASV 2018. gadā noteiktajiem tirdzniecības ierobežojumiem tērauda un alumīnija izstrādājumiem, ES 2019. gada februārī ieviesa aizsardzības pasākumus pret konkrētu tērauda ražojumu importu no trešajām valstīm. Pasākumi paredz tarifa kvotas sistēmu katrai atsevišķai ražojumu kategorijai tādā līmenī, kas nodrošinātu, ka tiek maksimāli samazināti traucējumi importam un tiek saglabāts vēsturiskais importa apjoms no tirdzniecības partneriem. Vienlaikus šī gada maijā tika atcelta iepriekšējās uzraudzības sistēma noteiktu dzelzs un tērauda izstrādājumu importam, kas tika ieviesta, lai Komisija laicīgi spētu reaģēt uz trešo valstu dzelzs un tērauda ražojumu importa krasu pieaugumu.

Arī COVID-19 pandēmijas izraisītais ekonomikas satricinājums ir uzskatāms par fundamentālu un ārkārtēju apstākļu maiņu, kas krasi ietekmē ES un starptautiskā tērauda tirgus darbību. Apjomīgais un pēkšņais ekonomikas satricinājums ir būtiski ietekmējis ražošanas izlaidi, ieguldījumus pamatlīdzekļos, darbinieku atlaišanu un pieprasījumu. ES tērauda ražotāji paredz pieprasījuma apsīkumu 2020. gada otrajā pusē ar vairāk nekā 60 % kritumu Dienvideiropā un aptuveni 50 % kritumu Ziemeļeiropā. To galvenokārt veicinās dramatisks pieprasījuma kritums aptuveni 80 % apmērā autobūves segmentā, jo strauji samazināsies pieprasījums pēc automašīnām un automašīnu ražošanas apjoms. Tērauda galapatēriņa tirgi piedzīvo būtiskus traucējumus sakarā ar strauju automobiļu pieprasījuma (kas veido 18 % no Savienības tērauda pieprasījuma) samazināšanos, kas martā saruka par 40–85 % salīdzinājumā ar iepriekšējā gada attiecīgo periodu. Paredzams, ka, atsākoties saimnieciskajai darbībai pēc pandēmijas, atsevišķi tērauda eksportētāji uz ES sāks īstenot vēl agresīvāku komerciālo pieeju, tādejādi pārsātinot ES tērauda tirgu.

Eiropas Tērauda asociācija (EUROFER), kas pārstāv vairāk nekā 25 % no ES nerūsējošā tērauda stieņu ražošanas kopapjoma, jau paudusi nepieciešamību pēc vēl stingrākiem aizsargpasākumiem, jauniem importa ierobežojumiem, kā arī jauna regulējuma, lai cīnītos ar pandēmijas radīto ietekmi.

Kā liecina Pasaules tērauda asociācijas dati, 2019. gadā ES tika saražots 159,4 milj. tonnas (t) neapstrādāta tērauda. Salīdzinājumam – pasaulē tika saražots 1869,9 milj. t neapstrādāta tērauda, kamēr Ķīnā - 996,3 milj. t. Neapstrādātā tērauda ražošanas kapacitātes pārpalikums 2019. gadā pasaulē bija mērāms 623,1 milj. t.

Raugoties Latvijas mērogā, tērauda rūpniecības nozare Latvijā ir mazaktīva, vienlaikus metālu un to izstrādājumu ražošanu būtiski ietekmē arī ES tērauda ražošanas sektora konkurētspēja globālajā tirgū. Latvijas uzņēmumiem šajā kontekstā ir svarīga brīva piekļuve trešo valstu izejvielām.

Ņemot vērā situāciju ES tērauda nozarē, **Latvija uzskata**, ka arī turpmāk ir nepieciešama regulāra ES īstenota analīze par situācijas attīstību. Atzinīgi vērtējam iepriekšējas tērauda uzraudzības sistēmas izbeigšanu, kas radīja administratīvo slogu un apgrūtināja muitas procedūras. Šajā kontekstā pozitīvi vērtējam, ka Komisija ir radusi citus risinājumus statistikas informācijas iegūšanai.

**PTO ĢENERĀLDIREKTORA ATLASE**

Š.g. 8.jūnijā PTO ģenerāldirektors Robertu Azevedu (*Roberto Azevêdo*) paziņoja par pirmstermiņa amata atstāšanu ar 2020. gada 1.septembri. Nekavējoties tika uzsākta nākamā ģenerāldirektora atlase. Turklāt PTO ģenerāldirektoru ir paredzēts izraudzīties paātrinātā kārtībā – piecu nevis ierasto deviņu mēnešu laikā.

PTO ģenerāldirektora amatam ir nominēti astoņi kandidāti – Jesús SEADE KURI (Meksika), Dr. Ngozi OKONJO-IWEALA (Nigērija); Abdel-Hamid MAMDOUH (Ēģipte), Tudor ULIANOVSCHI (Moldova), YOO Myung-hee (Dienvidkoreja), Amina C. MOHAMED (Kenija) un Dr. Liam FOX (Apvienotā Karaliste). Laikā no 15. līdz 17. jūlijam PTO Vispārējā padomē Ženēvā notika kandidātu uzklausīšana un intervijas. No 7. septembra līdz 7. novembrim notiek PTO dalībvalstu konsultācijas, lai no astoņiem kandidātiem izvēlētos nākamo ģenerāldirektoru. Pirmajā konsultāciju kārtā PTO dalībvalstīm ir jānorāda četri vēlamie kandidāti, uz otro kārtu tiks virzīti pieci kandidāti, kuri sev nodrošinājuši vislielāko atbalstu, bet uz trešo – divi kandidāti. Formāla balsošana par kandidatūrām nenotiek.

Lai panāktu ES interesēm atbilstošākā kandidāta iecelšanu, starp ES dalībvalstīm tiek koordinēta vienota ES kopējā nostāja. PTO konsultācijās par ģenerāldirektora atlasi ES dalībvalstis pārstāvēs Eiropas Komisija. ES pieeja kandidātu vērtēšanā ir balstīta uz kandidātu starptautisko pieredzi, vēlmi reformēt PTO veidā, kas stiprina uz noteikumiem balstītu daudzpusējo tirdzniecības sistēmu. Kandidātam ir jābūt līderim ar vadītāja spējām, kā arī jāspēj vienot dalībvalstis un rast kompromisus.

**Latvija** saredz, ka pretendentu lokā ir vairāki piemēroti kandidāti, kuri atbilst izvirzītajiem kritērijiem, piemēram, ir kompetenti tirdzniecības jautājumos un ar krīzes vadības dotībām, kā arī demonstrējuši vīziju par to, kā virzīt PTO reformu procesu. Latvija uzsver, ka primāri jāvērtē kandidāta atbilstība amatam, bet, ja vairāki kandidāti ir vienlīdz kvalificēti, svarīgi ievērot arī ģeogrāfisko, dzimumu un attīstības / attīstīto ekonomiku pārstāvības līdzsvaru. Latvija sagaida, ka nākamajam ģenerāldirektoram starp prioritātēm būs PTO nozīmes un uzticamības atjaunošana, 2021. gada Ministru konferences sarunu rezultātu veicināšana (it īpaši zivsaimniecības subsīdiju jomā), kā arī dalībvalstu vairākpusējās iniciatīvu (kā e-komercija un mikro, mazo un vidējo uzņēmumu iesaiste starptautiskajā tirdzniecībā) atbalstīšana. Nākamajam ģenerāldirektoram jāveicina risinājums Apelācijas institūcijas krīzei, kā arī jāturpina PTO darbs pie tirdzniecību ietekmējošo pasākumu, kas ieviesti COVID-19 pandēmijas dēļ, uzraudzīšanas.

**Latvijas delegācija ES Ārlietu padomes Kopējās tirdzniecības politikas jautājumos neformālajā sanāksmē 2020. gada 20.-21. septembrī:**

|  |  |  |
| --- | --- | --- |
| Delegācijas vadītāja: | Z. Kalniņa-Lukaševica | Ārlietu ministrijas parlamentārā sekretāre. |
| Delegācijas sastāvā: | I. Berķe | Līdz 2020. gada 20. septembrim Ārlietu ministrijas Ekonomisko attiecību un attīstības sadarbības politikas departamenta Attīstības sadarbības politikas nodaļas vadītāja vietniece un no 2020. gada 21. septembra - Ārējās tirdzniecības un ārējo ekonomisko sakaru veicināšanas departamenta direktora vietniece - nodaļas vadītāja |

Iesniedzējs: ārlietu ministrs E. Rinkēvičs

Vīza: valsts sekretārs A. Pelšs

G.Zadraks, 67016240

[gints.zadraks@mfa.gov.lv](mailto:gints.zadraks@mfa.gov.lv)